- 4 - Kannadig Montroulez - Miz Ebrel 2006  E penn all Ru an Itron Varia, ur wech tremenet ar pont, en em gaved war ur blasenn dirak an Ti-Kêr kozh, er-maez eus ar gêr gloz. E miz Even 1610 e voe diazezet ar maen kentañ anezhañ. Ker ez oa bet koustet hennezh da gêr Vontroulez daoust na voe ket peursavet  biskoazh. A-benn ar fin e voe lakaet an Ti-Kêr kozh da ober magajenn, stal-labour, marchosi hag ostaleri zoken.  En XVIIIved kantved, el lodenn eus ar blasenn a sko war Hent ar Gar bremañ, ez edo marchad ar pesked hag al legumaj, hag, en e gichen, stok-ouzh-stok gant an Ti-Kêr, ur velin: Melin an Duk. Rag-enep, er penn all eus ar blasenn, ez edo Plas al Louzoù.  E 1831 ez oa prest an Ti-Kêr kozh da gouezhañ en e boull. Setu ma prenas Kuzul ar Barrez, e 1835, stal ar pesked, ar velin ha kement a  yoa stag outi ha diskar peb tra, Ti-Kêr, melin hag all. E 1843 ez oa peursavet an Ti-Kêr nevez.  Gwechall, pa challed gwelet choazh mur Vontroulez, e weled ivez ar Chevleud o redek a-zindan Pont Bourret. Hennezh a yoa ur pont maen etre Ru ar Pave e-barzh ar gêr gloz ha Ru Bourret er-maez anezhi.  E plas abri ar busoù bremañ, e forch Ru Bourret ha Rue de lObservatoire nemañ-hi ket mui bremañ, ez oa un ti bras gant un tour eizhkognek, e anv Otel St Prix.  E Rue de lObservatoire ez edo ar  choariva kozh a voe fontet gant an Aotroù Cadeville. Gwerzhet e voe choariva kozh e 1888 pa voe digoret an hini nevez e Ru Vrest.  Er bloaz-se eo ivez e voe diskaret Otel St Prix ha Pont Bourret, ha goloet ar Chevleud evit ober ur blasenn nevez: Plasenn an Tri Letern pe An Tri Letern da gomz berroch. Place Emile Souvestre eo bet lakaet e Galleg avat, en enor dan eskrivagner Breton brudet a vevas etre 1806 ha 1854.